U 2003-oj Sjedinjene Države dale oko 522 milijuna dolara  pomoći istočnoeuropskim zemljama (28/3/03) - 2003-03-28
Prema izvješću USAID-a danas su neke od najvjernijih američkih saveznica upravo zemlje središnje i istočne Europe
U ovoj, četrnaestoj godini provedbe Zakona o pomoći demokracijama istočnoeuropskih zemalja – takozvanog SEED-a - Sjedinjene Države su izdvojile gotovo 522 milijuna dolara. Od tog iznosa za Hrvatsku je izdvojeno 30 milijuna, Bosnu i Hercegovinu 50, Kosovo 85, Srbiju 110 te Crnu Goru 40 milijuna dolara. O tome kako je pomoć pružena u okviru SEED-a pomogla demokratizaciju zemalja jugoistočne i srednje Europe raspravljalo se jučer u Kongresu Sjedinjenih Država. Na popisu 40 zemalja koje je predsjednik George Bush naveo kao članice međunarodne koalicije koja podržava rat protiv Iraka, 13 je zemalja istočne i središnje Europe i bivšeg Sovjetskog saveza. Ovaj podatak iznio je kongresmen Doug Bereuter - predsjedatelj pododbora za Europu u Zastupničkom domu Kongresa - ilustrirajući značajan utjecaj američke pomoći na demokratizaciju bivših socijalističkih zemalja. U kongresnoj raspravi o rezultatima dugogodišnje pomoći tim zemljama ocjenjeno je da je ona predstavljala "izvanredno sredstvo pomoći u povijesnoj transformaciji tih zemalja”. Izvještavajući kongresmene o pomoći koja je od 1989. do danas dostigla gotovo 16 milijardi dolara, predstavnik Agencije Sjedinjenih Država za međunarodni razvoj – USAID – Kent Hill je istaknuo da su danas neke od najvjernijih američkih saveznica upravo zemlje središnje i istočne Europe. On, kao i drugi sudionici kongresne rasprave o pomoći istočnoeuropskim zemljama, upozorio je da se ne smije zanositi mišlju da je proces demokratizacije završen. Od 19 zemalja koje u tom području primaju najveću pomoć, 8 ih ima stanovništvo s muslimanskom većinom, koja bi se pod pritiskom ekonomskih problema mogla “radikalizirati” – upozorio je Kent Hill, naglašavajući potrebu američke pomoći u razvoju tih zemlja. Više sudionika kongresne rasprave naglasilo je da nedavno ubojstvo premijera Srbije Zorana Đinđića potvrđuje da proces demokratske transformacije u jugoistočnoj Europi nipošto nije dovršen, te da će mu i dalje biti potrebna pomoć i podrška Sjedinjenih Država.